**Zoznam.sk** je slovenský internetový portál založený v roku 1997. Bol jednou z prvých stránok na slovenskom internete a vôbec prvým medzi slovenskými webovými vyhľadávačmi. Od svojho založenia až do septembra 2008 bol najnavštevovanejšou slovenskou webstránkou. Denne portál navštívi 2,5 milióna unikátnych užívateľov (marec 2015). Jeho 100 % vlastníkom je Slovak Telekom.

História
--------

Zoznam.sk bol založený v roku 1997 Ivanom Debnárom a Ivom Lukačovičom, ktorý bol aj vlastníkom českého portálu Seznam.cz. Slúžil ako prvý zoznam slovenského internetu.

V roku 1999 odkúpila Zoznam.sk firma Abeles & Braun patriaca Borisovi Zelenému a Lukášovi Alnerovi, ktorý sa následne stal jeho riaditeľom. Ivan Debnár pôsobil vo firme ako CTO. V roku 2000 sa Zoznam.sk presťahoval do Bratislavy a ako 50% vlastník doňho vstúpila švédska spoločnosť Scandinavia Online.

V roku 2001 prekročil Zoznam.sk 100-tisíc unikátnych užívateľov mesačne.

Za prvý polrok 2002 prekročili príjmy z inzercie na Zoznam.sk prvýkrát hranicu 10 miliónov slovenských korún.

V júli 2003 Zoznam.sk prvýkrát prekonal hranicu 400-tisíc užívateľov mesačne.

Vo februári 2004 Zoznam.sk spolu s denníkom Nový Čas sprevádzkovali nový spravodajský server www.bleskovky.sk. Bleskovky.sk sa stali jedným z najnavštevovanejších spravodajských portálov na Slovensku a po pol roku predbehli dovtedajšieho lídra SME.sk. Po rozpore s vydavateľstvom Ringier (vydavateľ Nového Času) sa v roku 2008 služba premenovala na topky.sk.

V rokoch 2004 a 2005 získal Zoznam.sk postupne 750 a 900-tisíc unikátnych návštevníkov. V máji 2005 portál spoluzaložil Slovenskú Asociáciu internetových médií (AIM). Jeho riaditeľ, Lukáš Alner, sa stal jedným z jej podpredsedov.

V auguste 2005 odkúpila 90% podiel v Zoznam.sk firma Slovak Telekom a vlastníctvo Zoznam Mobile prevzala na 100%. V júli 2006, získal Slovak Telekom aj zvyšných 10%.

V apríli 2006 odišiel z portálu dlhoročný riaditeľ Lukáš Alner. V rovnakom roku Zoznam.sk dosiahol 1,3 milióna unikátnych návštevníkov.

V roku 2008 Zoznam.sk stratil pozíciu jednotky na slovenskom trhu, keď ho v septembri predbehol portál Azet.sk. S výnimkou troch mesiacov v rokoch 2012 a 2013 je Zoznam.sk dvojkou slovenského internetu až doteraz (február 2015).

V novembri 2014 slovenské média uviedli, že má o kúpu portálu záujem finančná skupina Penta.

Zoznam Mobile
-------------

Zoznam Mobile sa venovala obsahu pre mobilné telefóny. Bola založená 2002 Lukášom Alnerom a operovala mimo vlastníckej štruktúry Zoznamu. V 2005 ju spolu so Zoznamom kúpil Slovak Telekom.

Únik utajených čísiel
---------------------

V máji 2007 Zoznam.sk pravdepodobne omylom zverejnil 718 utajených telefónnych čísiel pevných liniek a mobilov. Zverejnenie nastalo, keď Zoznam.sk spustil nový telefónny zoznam. Okrem iných boli zverejnené čísla na Slovenskú informačnú službu (SIS) a vtedajších členov vlády.

Referencie
----------

1. ↑  ANDACKÝ, Jozef. *Vstupné brány slovenského internetu* [online]. TREND, 2000-11-15, [cit. 2015-04-22]. Dostupné online.  Následne prebral jeho prvenstvo portál Azet.sk.
2. 1 2  Seesame. *Azet.sk je lídrom. Po prvýkrát predbehol Zoznam.sk* [online]. hnonline.sk, 2008-10-30, [cit. 2015-04-22]. Dostupné online.
3. ↑  VANKO, Vladimír. *Debnár: Baví má odhaľovať skryté rezervy* [online]. hnonline.sk, 2008-12-02, [cit. 2015-04-22]. Dostupné online.
4. ↑  GAJDOŠÍKOVÁ, Marína. *POLROČNÉ NETTO PRÍJMY Z REKLAMY ZOZNAM, S.R.O. PRESIAHLI 10 MIL. SK* [online]. hnonline.sk, 2002-07-25, [cit. 2015-04-22]. Dostupné online.
5. ↑  ČUPKA, Milan. *Krátky pohľad do internetového stredoveku* [online]. Pravda, 2013-10-23, [cit. 2015-04-22]. Dostupné online.
6. ↑  BOROVSKÝ, Vladislav. *NOVÝ SPRAVODAJSKÝ SERVER* [online]. hnonline.sk, 2004-02-02, [cit. 2015-04-22]. Dostupné online.
7. ↑  TOKARČÍK, Tomáš. *Ringier a Zoznam sa bijú o Bleskovky.sk* [online]. hnonline.sk, 2008-07-16, [cit. 2015-04-22]. Dostupné online.
8. ↑   *Zoznam.sk: Rok 2008 bol pre nás náročný* [online]. hnonline.sk, 2009-01-13, [cit. 2015-04-22]. Dostupné online.
9. ↑  TASR. *Na Slovensku vzniká Asociácia internetových médií* [online]. hnonline.sk, 2005-05-17, [cit. 2015-04-22]. Dostupné online.
10. ↑  TASR. *ST podpísal akvizičné zmluvy, týkajúce sa spoločností Zoznam a Zoznam Mobile* [online]. SME, 2005-08-19, [cit. 2015-04-22]. Dostupné online.
11. ↑  ANDACKÝ, Jozef. *Internetové médiá: schyľuje sa k búrke* [online]. TREND, 2006-06-26, [cit. 2015-04-22]. Dostupné online.
12. ↑  DOKTOR, Vladislav. *LUKÁŠ ALNER ODCHÁDZA ZO ZOZNAMU* [online]. hnonline.sk, 2006-04-24, [cit. 2015-04-22]. Dostupné online.
13. ↑  BEŇOVÁ, Zlatica. *Penta by chcela aj druhý najčítanejší portál* [online]. Pravda, 2014-11-20, [cit. 2015-04-22]. Dostupné online.
14. ↑  SITA. *NBÚ nevie, či ide o únik utajených skutočností* [online]. Pravda, 2007-05-21, [cit. 2015-04-22]. Dostupné online.

Externé odkazy
--------------

* Zoznam.sk história: media.zoznam.sk/historia/
* Zoznam.sk produkty: media.zoznam.sk/produkty/
* Návštevnosť slovenských online médií: online.aimmonitor.sk/